钦定古今图书集成/明伦汇编/官常典/第498卷 > 萧阿古只
## 钦定古今图书集成/明伦汇编/官常典/第498卷 > 萧阿古只

按《辽史萧敌鲁传》：敌鲁弟阿古只，字撒本，少卓越，自
放不羁，长骁勇，善射，临敌敢前，每射甲，循辄洞贯。太
祖为于越时，以材勇充任使，既即位，与敌鲁总腹心
部。剌葛之乱也，淳钦皇后军黑山，阻险自固，太祖方
经略奚地，命阿古只统百骑往卫之。逆党迭里特、耶
律滑哥素惮其勇略，相戒曰：“是不可犯也。”剌葛既北
走，与敌鲁追擒于榆河。神册初元，讨西南夷有功，徇
山西诸郡县，又下之，败周德威军。三年，以功拜北府
宰相，世其职。天赞初，与王郁略地燕、赵，破磁窑镇。太
祖西征，悉委以南面边事。攻渤海，破扶馀城，独将骑
兵五百，败老相军三万。渤海既平，改东丹国。顷之，已
降郡县复叛，盗贼蜂起。阿古只与康默记讨之，所向
披靡。会贼游骑七千自鸭渌府来援，势张甚。阿古只
帅麾下精锐，直犯其锋，一战克之，斩馘二千馀，遂进
军破回跋城，以病卒。功臣中唯阿古只为最云。子安团，官至右皮室详稳。